Pasiūlymas TARYBOS REGLAMENTAS dėl žvejybos galimybių paskirstymo pagal Europos Sąjungos ir Mauritanijos Islamo Respublikos protokolą, kuriuo nustatomos dabar galiojančiame abiejų susitariančiųjų šalių žvejybos partnerystės susitarime numatytos žvejybos galimybės ir finansinis įnašas ir kuriuo iš dalies keičiamas Reglamentas (EB) Nr. 1801/2006 /* COM/2012/0547 final - 2012/0259 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Remdamasi Tarybos suteiktu įgaliojimu, Europos Komisija su Mauritanijos Islamo Respublika derėjosi dėl Europos bendrijos ir Mauritanijos Islamo Respublikos žvejybos susitarimo protokolo atnaujinimo. Šioms deryboms pasibaigus, 2012 m. liepos 26 d. parafuotas naujas protokolas. Naujasis protokolas apima 2 metų laikotarpį nuo jo pasirašymo dienos. Pagrindinis susitarimo protokolo tikslas – atsižvelgiant į esamą perviršį pasiūlyti Europos Sąjungos laivams žvejybos galimybes Mauritanijos vandenyse. Be to, Komisija rėmėsi ir pagal šį susitarimą įsteigto Mokslinio komiteto nuomone. Bendrasis protokolo tikslas – sustiprinti Europos Sąjungos ir Mauritanijos Islamo Respublikos bendradarbiavimą ir taip sukurti partnerystės sistemą, pagal kurią, atsižvelgiant į abiejų susitariančiųjų šalių interesus, būtų plėtojama tausios žuvininkystės politika ir atsakingai naudojami Mauritanijos žvejybos zonos žuvininkystės ištekliai. Konkrečiau, protokole numatomos tokių kategorijų metinės žvejybos galimybės: – 5 000 t –vėžiagyvių (išskyrus langustus ir krabus) žvejybos laivams; – 4 000 t – tralais ir dugninėmis ūdomis senegalines jūrines lydekas žvejojantiems laivams, išskyrus šaldiklius; – 2 500 t – priedugnio rūšių žuvis (išskyrus senegalines jūrų lydekas) ne tralais žvejojantiems žvejybos laivams; – 200 t krabų; – 22 tunų žvejybos seineriai; – 22 tunus kartinėmis ūdomis ar ūdomis žvejojantys laivai; – 300 000 t – pelaginių rūšių žuvis žvejojantiems traleriams-šaldikliams; – 15 000 t – pelaginių rūšių žuvis žvejojantiems laivams be šaldytuvų (išskaičiuoti iš pelaginių rūšių žuvis žvejojantiems traleriams-šaldikliams skirto kiekio). Turėtų būti nustatytas žvejybos galimybių paskirstymo valstybėms narėms būdas. Tuo remdamasi Komisija siūlo, kad Taryba priimtų šį reglamentą. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Su suinteresuotosiomis šalimis konsultuotasi iki derybų Tolimojo plaukiojimo laivyno regioninėje patariamojoje taryboje, sudarytoje iš žuvininkystės sektoriaus ir nevyriausybinių aplinkos apsaugos ir plėtros organizacijų atstovų. Be to, per techninius susitikimus konsultuotasi su valstybių narių ekspertais. Po šių konsultacijų padaryta išvada, kad žvejybos protokolą su Mauritanija reikia išlaikyti. 3. TEISINIAI PASIŪLYMO ASPEKTAI Naujasis partnerystės susitarimo protokolas perduotas Tarybai, kad ji patvirtintų jo pasirašymą ir laikiną taikymą. Jis taip pat buvo perduotas Tarybai ir Parlamentui, kad būtų sudarytas. 2012/0259 (NLE) Pasiūlymas TARYBOS REGLAMENTAS dėl žvejybos galimybių paskirstymo pagal Europos Sąjungos ir Mauritanijos Islamo Respublikos protokolą, kuriuo nustatomos dabar galiojančiame abiejų susitariančiųjų šalių žvejybos partnerystės susitarime numatytos žvejybos galimybės ir finansinis įnašas ir kuriuo iš dalies keičiamas Reglamentas (EB) Nr. 1801/2006 EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį, atsižvelgdama į Europos Komisijos pasiūlymą, kadangi: (1) 2006 m. lapkričio 30 d. Taryba priėmė Reglamentą (EB) Nr. 1801/2006 dėl Europos bendrijos ir Mauritanijos Islamo Respublikos žvejybos partnerystės susitarimo sudarymo[1]; (2) 2012 m. liepos 26 d. buvo parafuotas naujas partnerystės susitarimo protokolas (toliau – naujasis protokolas). Naujuoju protokolu Sąjungos laivams suteikiamos žvejybos galimybės vandenyse, kurie priklauso Mauritanijos jurisdikcijai žuvininkystės srityje; (3) [...] Taryba priėmė Sprendimą Nr. .../2012/ES[2] dėl naujojo protokolo pasirašymo ir laikino taikymo; (4) turėtų būti nustatytas žvejybos galimybių paskirstymo valstybėms narėms būdas visu naujojo protokolo galiojimo laikotarpiu; (5) pagal 2008 m. rugsėjo 29 d. Tarybos reglamento (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse[3] 10 straipsnio 1 dalį, jei paaiškėja, kad Sąjungai pagal susitarimą skirtos žvejybos galimybės nėra visiškai išnaudojamos, Komisija apie tai informuoja atitinkamas valstybes nares. Jei iki termino, kurį nustato Taryba, atsakymas negaunamas, tai laikoma patvirtinimu, kad atitinkamos valstybės narės laivai nevisiškai išnaudoja savo žvejybos galimybes tuo laikotarpiu. Minėtą terminą reikėtų nustatyti; (6) dabartinio protokolo galiojimas baigiasi 2012 m. liepos 31 d., todėl reikėtų, kad šis reglamentas būtų taikomas nuo naujojo protokolo pasirašymo dienos, PRIĖMĖ ŠĮ REGLAMENTĄ: 1 straipsnis Žvejybos galimybės pagal Europos Sąjungos ir Mauritanijos Islamo Respublikos protokolą, kuriuo nustatomos dabar galiojančiame abiejų susitariančiųjų šalių žvejybos partnerystės susitarime numatytos žvejybos galimybės ir finansinis įnašas (toliau – protokolas), grindžiamos 2008–2012 m. sužvejotu kiekiu ir paskirstomos tarp valstybių narių taip: (a) 1 kategorija. Vėžiagyvių (išskyrus langustus ir krabus) žvejybos laivai (ne daugiau kaip 36 laivai) Ispanija || 4 150 tonų Italija || 600 tonų Portugalija || 250 tonų (b) 2 kategorija. Tralais ir dugninėmis ūdomis senegalines jūrines lydekas žvejojantys laivai, išskyrus šaldiklius (ne daugiau kaip 11 laivų) Ispanija || 4 000 tonų (c) 3 kategorija. Priedugnio rūšių žuvis (išskyrus senegalines jūrų lydekas) ne tralais žvejojantys žvejybos laivai (ne daugiau kaip 9 laivai) Ispanija 2 500 tonų (d) 4 kategorija. Krabus žvejojantys laivai Ispanija 200 tonų (e) 5 kategorija. Tunus žvejojantys seineriai Ispanija 17 licencijų Prancūzija 5 licencijos (f) 6 kategorija. Tunus kartinėmis ir dreifinėmis ūdomis žvejojantys laivai Ispanija 18 licencijų Prancūzija 4 licencijos (g) 7 kategorija. Pelaginių rūšių žuvis žvejojantys traleriai-šaldikliai (ne daugiau kaip 19 laivų; jei galimybės neišnaudojamos, ne daugiau kaip 2 laivai gali būti perkelti į 8 kategoriją) Vokietija 28 500 tonų Prancūzija 2 850 tonų Latvija 68 400 tonų Lietuva 71 250 tonų Nyderlandai 76 950 tonų Lenkija 28 500 tonų Jungtinė Karalystė 8 550 tonų (h) 8 kategorija. Pelaginių rūšių žuvis žvejojantys laivai be šaldytuvų (ne daugiau kaip 2 laivai; jei galimybės neišnaudojamos, jie gali būti perkelti į 8 kategoriją) Airija 15 000 tonų, jei galimybės neišnaudojamos, jos gali būti perkeltos į 7 kategoriją remiantis minėtos kategorijos paskirstymo būdu. 1. Tarybos reglamentas (EB) Nr. 1006/2008 taikomas nepažeidžiant Europos bendrijos ir Mauritanijos Islamo Respublikos žvejybos partnerystės susitarimo. 2. Jei 1 dalyje nurodytos valstybės narės pateikia nepakankamai žvejybos leidimų paraiškų, kad būtų išnaudotos protokole numatytos žvejybos galimybės, Komisija svarsto kitos valstybės narės pateiktas žvejybos leidimų paraiškas, kaip nurodyta Reglamento (EB) Nr. 1006/2008 10 straipsnyje. 3. Reglamento (EB) Nr. 1006/2008 10 straipsnio 1 dalyje numatytas terminas, per kurį valstybės narės turi patvirtinti, kad neišnaudoja visų žvejybos galimybių pagal susitarimą, yra 10 darbo dienų nuo dienos, kai Komisija joms praneša, kad žvejybos galimybės nėra išnaudojamos. 2 straipsnis Reglamentas Nr. 1801/2006 iš dalies keičiamas taip: 1. 2 straipsnis panaikinamas. 3 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis taikomas nuo naujojo protokolo pasirašymo dienos. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] OL L 343, 2006 12 8. [2] OL C …* [3] OL L 286, 2008 10 29, p. 33.